Diari Oficial de la Generalitat Valenciana


Sumari del DOGV 5687, del 24-01-2008 (2008/406)

ORDE de 10 de gener de 2008, de la Conselleria d'Immigració i Ciutadania, per la qual es convoca el IV Premi BOPI Bones Pràctiques per a la Integració.
-------------------------------------------------------------------------------------------------------------------------------------------------------

### Dades del document

Número de DOGV
:   5687

Data del DOGV
:   24-01-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/406


Data del document
:   10-01-2008

Organisme emissor
:   Conselleria d'Immigració i Ciutadania

Tipus de document
:   Ordre

Anàlisi jurídica

 Descriptors 

:   * integració social
    * integració dels migrants
    * distinció honorífica
    * premi cultural
    * centre d'ensenyament
    * alumnat
    * diferència cultural

ORDE de 10 de gener de 2008, de la Conselleria d'Immigració i Ciutadania, per la qual es convoca el IV Premi BOPI Bones Pràctiques per a la Integració. [2008/406]
La Direcció General d'Immigració és l'òrgan directiu de la conselleria d'Immigració i Ciutadania, al qual correspon, segons el Decret 101/2007, de 13 de juliol del Consell pel qual s'aprova el Reglament Orgànic i Funcional de la conselleria d'Immigració i Ciutadania, desenrotllat per l'Orde de 24 de juliol de 2007, de la conselleria d'Immigració i Ciutadania, potenciar i coordinar les polítiques del Consell en matèria d'integració de la immigració en els àmbits educatiu, cultural, laboral, sanitari i d'habitatge, des del respecte als valors democràtics i drets fonamentals.
En l'àmbit educatiu, la conselleria d'Immigració i Ciutadania col·labora amb la conselleria d'Educació, perquè l'alumnat desplegue actituds i comportaments tolerants i solidaris que afavorisquen el coneixement d'altres cultures, així com la convivència pacífica amb la creixent població immigrant assentada en la Comunitat Valenciana.
La Generalitat és conscient que l'educació és fonamental per a fomentar l'acceptació i l'acostament a la diversitat cultural des de la tolerància. Tolerància i respecte, no sols cap a les relacions personals, sinó també al conjunt de valors naturals, socials i culturals existents en la Comunitat Valenciana, que influïxen en la vida material i psicològica dels valencians i en el futur de generacions futures.
Per això, i a fi de promoure i incentivar la integració social i una educació responsable en matèria mediambiental en el si del sistema educatiu valencià, la Direcció General d'Immigració, amb la col·laboració de la Direcció General d'Ordenació i Centres Docents, inclou entre les seues activitats la convocatòria del IV Premi BOPI Bones Pràctiques per a la Integració, per a impulsar entre la comunitat educativa valenciana els coneixements i actituds que permeten acollir amb normalitat l'heterogeneïtat i la riquesa cultural que el fenomen de la immigració implica i l'adopció de pautes de conducta sostenibles i respectuoses amb el medi natural i urbà en què viuen.
Per tot això, i fent ús de les facultats que em conferix l'article 47.11 del Text Refós de la Llei d'Hisenda Pública de la Generalitat,
ORDENE
Primer
És objecte de la present orde la convocatòria del IV Premi BOPI "Bones Pràctiques per a la Integració" i aprovar les bases per les quals es regirà la convocatòria, que figuren com a annex I.
Segon
La present convocatòria no necessita la notificació ni la comunicació a la Comissió Europea, per no reunir els requisits de l'article 87 del Tractat Constitutiu de Comunitat Europea. La present orde no suposa un avantatge econòmic, ni falseja la competència afectant els intercanvis comercials entre estats membres.
Tercer
En compliment del que preveu l'article 47.11 del Text Refós de la Llei d'Hisenda Pública de la Generalitat, i d'acord amb el que establisca la Llei de Pressupostos de la Generalitat per a l'any 2008, per orde de la conselleria d'Immigració i Ciutadania es donarà publicitat a les línies de crèdit i a l'import global màxim destinat a la concessió dels premis.
DISPOSICIONS FINALS
Primera
Es delega en el director general d'Immigració la facultat de resoldre la convocatòria i concedir els premis, d'acord amb el que establix l'article 13 de la Llei 30/92, de 26 de novembre, del Règim Jurídic de les Administracions públiques i del Procediment Administratiu Comú i l'article 63.6 de la Llei de la Generalitat 5/1983, de 30 de desembre, del Consell; se li autoritza per a adoptar les mesures oportunes per al compliment i el desenrotllament d'esta orde i també per a resoldre totes les incidències que es plantegen en la seua interpretació i execució.
Segona
La present orde entrarà en vigor l'endemà de la publicació en el Diari Oficial de la Comunitat Valenciana.
Tercera
Conforme establixen els articles 107, 116 i 117 de la Llei 30/1992, de 26 de novembre, del Règim Jurídic de les Administracions Públiques i Procediment Administratiu Comú i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, la present orde que posa fi a la via administrativa, pot ser recorreguda potestativament en reposició o bé cabrà plantejar directament recurs contenciós administratiu en els terminis i davant dels òrgans que s'indiquen a continuació:
a) El recurs de reposició ha d'interposar-se davant del conseller d'Immigració i Ciutadania en el termini d'un mes comptador des de l'endemà de la publicació.
b) El recurs contenciós administratiu ha de presentar-se davant del Tribunal Superior de Justícia de la Comunitat Valenciana en el termini de dos mesos des de l'endemà de la publicació.
València, 10 de gener de 2008.- El conseller d'Immigració i Ciutadania: Rafael Blasco Castany.
ANNEX I
Bases per a la concessió del IV Premi BOPI "Bones Pràctiques per a la Integració"
Primera. Objectius
Els objectius de la present convocatòria, són els següents:
a) Estimular la planificació i realització de totes aquelles activitats que contribuïsquen a la integració escolar i social de l'alumnat immigrant.
b) Promoure l'educació intercultural des d'un plantejament global del centre docent, assumida per la comunitat educativa i dirigida a tot l'alumnat.
c) Fomentar la formació del professorat a través de la investigació i la innovació educativa sobre el procés de comunicació i intercanvi de cultures i sobre l'atenció educativa a l'alumnat immigrant.
d) Incentivar la posada en marxa i consolidació de models que promoguen la col·laboració i la relació positiva entre alumnes i famílies de distintes cultures.
e) Fomentar l'adopció de pautes de comportament que incentiven el respecte per la naturalesa i el medi ambient.
Segona. Destinataris
Poden participar tots els centres docents públics o privats de la Comunitat Valenciana que impartisquen educació preescolar o ensenyances escolars.
Tercera. Forma de participació
Els centres que desitgen concórrer a esta convocatòria han de presentar, juntament amb l'imprés d'inscripció de l'annex II, degudament formalitzat, els documents següents:
- D'acord amb el que disposa l'article 14.1 e) Llei 38/2003, de 17 de novembre, General de Subvencions, els beneficiaris han d'acreditar amb anterioritat a dictar-se la proposta de resolució de concessió, que es troben al corrent en el compliment de les seues obligacions tributàries, la forma del qual ha d'ajustar-se a allò que han establit amb caràcter bàsic els articles 22 i 23 del reglament de la Llei General de subvencions, i davant de la Seguretat Social.
- Declaració responsable de no estar incursos en les prohibicions que s'establixen en l'article 13 de la Llei 38/2003, de 17 de novembre, General de Subvencions.
- Declaració responsable, quan corresponga, del compliment de la normativa sobre integració laboral de persones amb discapacitat o l'exempció de la dita obligació, per raó del que disposa l'article 7 de la Llei 11/2003, de 10 d'abril de la Generalitat, sobre l'Estatut de les Persones amb Discapacitat.
- Declaració responsable del beneficiari, quan corresponga, de l'acreditació del compliment d'obligacions de reintegrament de subvencions per deutes amb l'administració.
- Fitxa de manteniment de tercers, segons model de l'annex II.
- La memòria descriptiva ocuparà un màxim de 60 pàgines numerades, en format A4, a una sola cara, amb un grandària mínim de lletra de 12 punts. Així mateix, poden annexar-se a la memòria tots aquells documents, en els diferents tipus de suports existents, vídeos, fotos, cartells, CD, etc., que completen, avalen o enriquisquen allò que ha expressat la memòria descriptiva. (original i dos còpies).
- La memòria ha de presentar-se en original i dos còpies, i comprendre les seccions següents:
a) Índex
b) Breu presentació del centre, en un màxim de tres pàgines en què figuraran: la seua història, el personal que presta servici en este, organigrama, tipologia dels alumnes que escolaritza, així com el percentatge d'alumnat immigrant, el seu país d'origen i la data de la seua escolarització en el centre.
c) Descripció de les accions de caràcter integrador que està duent a terme el centre segons els criteris establits en esta convocatòria (base sisena) i d'acord amb el Projecte educatiu, els projectes curriculars, les programacions, la Programació general anual i, si és el cas, el Pla anual de compensació educativa.
d) Pla específic d'avaluació, previst pel centre, per a les accions integradores i educatives amb el medi ambient que es presenten en la memòria, amb indicació dels seus resultats i les mesures correctores previstes.
e) Destinació eventual de l'import del premi, en el cas de ser adjudicatari d'algun d'estos.
Quarta. Compromisos
1. La Direcció General d'Immigració guardarà la deguda confidencialitat sobre els resultats de les avaluacions que s'efectuen als centres docents, en ocasió del desenrotllament del que preveu la present convocatòria.
2. Els centres que participen en la convocatòria obtindran si ho desitgen, informació dels resultats de la seua avaluació.
3. La participació en la present convocatòria comporta l'autorització expressa per a la realització i el desenrotllament d'una visita al centre, en el cas que l'equip d'avaluació la considere necessària per a comprovar o completar la informació disponible.
4. Els centres premiats, així com els distingits amb una menció honorífica, es comprometen a col·laborar i participar en les accions de difusió, si és el cas, de les memòries a què es referix la base tercera d'esta orde.
Cinquena. Termini de presentació
Començarà l'endemà de la publicació en el Diari Oficial de la Comunitat Valenciana, finalitzant el 31 de març de 2008, i pot realitzar-se per correu certificat o en el Registre de la conselleria d'Immigració i Ciutadania, plaça Sant Nicolau, núm. 2, CP 46716, o qualsevol dels llocs que amb caràcter general reconeix l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
Sisena. Procés per a la concessió dels premis
1. Jurat de Selecció
Els treballs presentats seran examinats i avaluats per un Jurat de Selecció constituït per:
President: el director general d'Immigració, o persona en qui delegue.
Vocals:
- Un o una representant de la Direcció General d'Ensenyament
- Un o una representant de la Direcció General d'Immigració.
- Els tres inspectors o inspectores d'educació, coordinadors de l'Oficina d'Acollida a l'Alumnat Immigrant i els seus familiars, de les corresponents direccions territorials de la conselleria d'Educació .
- Un funcionari o funcionària a de la Direcció General d'Immigració, que actuarà com a secretari, amb veu però sense vot.
El jurat tindrà facultats per a resoldre tots els dubtes que apareguen en la interpretació de les bases; podrà entrevistar els representants dels centres i comptar amb la participació d'especialistes en els temes objecte d'este concurs per a col·laborar en la valoració dels treballs presentats.
2. Criteris de valoració:
a) Participació en accions formatives dirigides a la integració escolar i social de l'alumnat immigrant, fins a 5 punts.
b) Inclusió en el projecte educatiu d'objectius dirigits a la posada en pràctica d'un model educatiu multicultural i responsable amb el medi ambient, fins a 10 punts.
c) Iniciatives desenrotllades per la comunitat educativa per a millora de les actituds d'acceptació i respecte cap als immigrants, com també quant a l'interés mostrat pel coneixement de les cultures i vivències de l'alumnat immigrant i les seues famílies, fins a 20 punts.
d) Elaboració de materials didàctics propis desenrotllats pel professorat del centre adaptats a la realitat multicultural d'este, fins a 20 punts.
e) Posada en pràctica de programes dirigits a l'alumnat i a les seues famílies que contemplen activitats d'acollida en el centre i en l'aula, fins a 15 punts.
f) Posada en marxa i consolidació de models que promoguen la col·laboració i la relació positiva entre alumnes i famílies de distintes cultures i la seua relació amb l'entorn urbà o natural en el que conviuen, fins a 10 punts.
g) Implantació d'activitats escolars o extraescolars dirigides a la integració dels alumnes immigrants i les seues famílies en el centre que atorguen protagonisme a la seua cultura i la seua relació amb l'entorn urbà o natural en el qual conviuen i oferisquen major coneixement d'esta a l'alumnat en general i a les seues pròpies famílies, fins a 10 punts.
h) Dedicació d'atenció específica a l'aprenentatge de l'alumnat immigrant, tant en el marc de l'aula ordinària com en les activitats generals escolars o extraescolars que el centre puga organitzar, fins a 10 punts.
i) Iniciatives desenrotllades de pautes educatives i de comportament tendents a l'educació ambiental, fins a 5 punts.
Setena. Resolució del concurs
1. La resolució del concurs es farà per qui té la competència per a resoldre la convocatòria i concedir els premis, que està delegada conforme s'establix en la disposició final primera, previ veredicte vinculant del jurat, una vegada examinades les memòries presentades.
2. L'últim dia per a resoldre i notificar els premis serà el 30 d'abril de 2008. No obstant això, transcorregut el mencionat termini sense haver-se notificat la resolució expressa, els interessats poden entendre desestimades les seues sol·licituds per silenci administratiu, d'acord amb el que establix l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat.
3. La relació de centres premiats, amb especificació de l'import que corresponga a cada un d'ells, es publicarà en el Diari Oficial de la Comunitat Valenciana.
Huitena. Premis
1. Es concediran set premis per un import total de 21.000 euros, distribuïts de la manera següent:
- Un premi de 6.000 euros
- Dos premis de 3.500 euros
- Quatre premis de 2.000 euros
2. Igualment, a proposta del jurat es podran concedir mencions honorífiques per a aquells centres que, no havent pogut accedir als premis, s'hagueren destacat per l'abast de la seua avaluació.
3. L'entrega dels premis tindrà lloc a València, en un acte públic que organitzarà la conselleria convocant, amb presència dels membres del jurat i els representants dels centres guardonats.
4. El pagament de l'import corresponent als premis es realitzarà, a partir de la resolució, per transferència bancària a nom del centre.
Novena. Propietat intel·lectual
Els autors dels materials premiats es comprometen a cedir gratuïtament i per escrit els drets de reproducció, distribució i traducció d'estos per al seu exercici per una sola vegada i en règim d'exclusivitat, encara que la Generalitat podrà autoritzar la publicació de premis per compte dels autors o d'un tercer. Així mateix es comprometen a elaborar, a petició de la Direcció General d'Immigració, les modificacions necessàries en els documents finals dels materials perquè es puguen publicar totalment o parcialment en el format que la dita direcció general considere adequat.
La formalització de la cessió del dret de reproducció, distribució i traducció no implica compromís de publicació per part de la conselleria d'Immigració i Ciutadania.
Deu. Acceptació de les bases
El fet de prendre part en este concurs significa l'acceptació d'estes bases.
ANNEX II
Documents relacionats:
1. Imprés de sol·licitud
2. Manteniment de tercers